Florin Piersic (88 de ani) a reușit să depășească momentele critice, dar se află în continuare internat la secția de Terapie Intensivă. Așadar, este supravegheat constant de către medici. Marele actor a trecut prin trei operații în mai puțin de două săptămâni din cauza unei infecții la genunchi care a migrat către inimă. Medicul Nicolae Bacalbașa a analizat situația maestrului și a oferit câteva explicații în acest sens.
Titanul cinematografiei românești se află în continuare sub supravegherea medicilor de la Spitalul Foișor din Capitală. Este a patra instituție medicală în care Florin Piersic a fost transferat, după ce a trecut pe la Spitalul Militar din Cluj, Institutul Inimii și Institutul de Boli Infecțioase Matei Balș din București.
Joi, 9 mai 2024, Florin Piersic a fost operat pentru a treia oară. De această dată, intervenția chirurgicală a avut loc la Spitalul Foișor, acolo unde se află și în prezent. Medicii i-au îndepărtat o proteză la genunchi pe care o avea din anul 2019.
Acum, marele actor face progrese către vindecare, însă a fost în stare foarte gravă. Maestrul a ajuns la Institutul Inimii din Cluj, al doilea spital în care a fost internat, cu septicemie. Medicul Nicolae Bacalbașa a vorbit despre această situație delicată prin care trece Florin Piersic.
„O septicemie este o situație medicală de extremă gravitate. Intervenția chirurgicală care s-a efectuat a fost numai un element în tratarea acestei septicemii, în eliminarea unui punct de întreținere a infecției.
Orice operație este o agresiune. Orice operație este o posibilitate aproape certă de agravare. Problema evoluției ulterioare este absolut imprevizibilă. Fără îndoială că prioritatea este salvarea vieții.
Problema funcționalității genunchiului sau chiar a unei eventuale amputări, în situații extreme, este secundară în raport cu problema esențială a salvării vieții. O septicemie, mai ales la un om în vârstă, diabetic, este o situație imprevizibilă. Dar în tot cazul, mergem spre cifre mari.”, a declarat medicul Nicolae Bacalbașa la Realitatea Plus.
La primele ore ale dimineții, Florin Piersic prezenta o ușoară îmbunătățire, cu o evoluție lent favorabilă. Se pare că marele actor a reușit să mănânce și să bea lichide singur. De asemenea, în aceste momente, este afebril și cooperant, iar parametrii biologici legați de inflamație s-au ameliorat.